נשיא חדש בחמדת הדרום - ערוץ 7
ראשיכל החדשותחינוךנשיא חדש בחמדת הדרום
נשיא חדש בחמדת הדרום
פרופסור שאול קרקובר התמנה השבוע לנשיא מכללת חמדת הדרום "שמח לעמוד בראש מוסד בעל חשיבות לאומית ואזורית מדרגה ראשונה"
ערוץ 7 , י"ג באב תשע"ו 17/08/16 17:41
פרופסור שאול קרקובר
פרופסור שאול קרקובר (69) התמנה השבוע לנשיא המכללה האקדמית הדתית לחינוך חמדת הדרום הממוקמת סמוך לנתיבות ליד המועצה האזורית שדות נגב.
פרופסור קרקובר שימש כפרופסור מן המניין לגאוגרפיה ופיתוח סביבתי באוניברסיטת בן גוריון בנגב ואף כיהן בעבר כראש המחלקה. בנוסף כיהן כדיקן קמפוס אוניברסיטת בן-גוריון באילת בשנים 2006-2010 וכנשיא האגודה הגאוגרפית הישראלית בתחילת שנות האלפיים.
פרופסור קרקובר, המתגורר במיתר, ייסד בשנת 1985 את המכון למחקר אזורי קטיף, וכיום הוא מכהן כיו"ר הוועד המנהל של מכון המחקר 'מרכז מדע ים המלח והערבה'. במהלך השנים היה קרקובר שותף בכיר בעריכת תכניות פיתוח רבות עבור רשויות מקומיות בישראל בהן: התוכנית לפיתוח באר שבע, תכנית מתאר לעיר אשקלון ותוכניות לפיתוח מוסדות חינוך ותרבות ברשויות מקומיות.
קרקובר השלים את לימודי הדוקטורט שלו בגאוגרפיה אורבנית באוניברסיטת מרילנד שבארצות הברית בשנת 1982 ועשה שנת פוסט-דוקטורט באוניברסיטת אוהיו .את עבודת המאסטר בגאוגרפיה אורבנית הוא השלים באוניברסיטה העברית בשנת 1978 בהדרכת חתן פרס ישראל פרופ' אריה שחר. באותה שנה קיבל גם תעודת מתכנן ערים ואזורים מהמכון ללימודים עירוניים ואזוריים באוניברסיטה העברית.
במהלך הקריירה האקדמית הענפה פרסם קרקובר ספרים ועשרות מאמרים בכתבי עת בארץ ובעולם. הוא משמש כיום כעורך-שותף של כתב העת הבינלאומי Tourism Geographies וכמייסד ועורך ראשי של כתב העת האינטרנטי 'הרשת הגאוגרפית'. בנוסף הוא חבר מערכת בכתבי עת אחדים בארץ ובעולם.
פרופ' קרקובר אמר "אני שמח לעמוד בראש מוסד בעל חשיבות לאומית ואזורית מדרגה ראשונה, שנחשב למוסד להכשרת מורים ומורות לחינוך הממ"ד והתורני ברמה האקדמית הגבוהה ביותר. כאיש הדרום שהתגורר בעבר בנתיבות הקרובה למכללה ועסק בחינוך באזור, אני שמח לחזור לכאן ולעמוד בראש המכללה הדתית לחינוך היחידה בכל מרחב הדרום".
שר החינוך לשעבר ויו"ר הוועד המנהל בחמדת הדרום הרב יצחק לוי אמר "אנו שמחים מאוד על הצטרפותו של פרופסור קרקובר לשורות המכללה, ובטוחים כי יצליח בתפקידו לבנות קומה נוספת מעבר לקומה הקיימת וימשיך לקדם את המכללה בהיבטים רבים. אורחות חייו ותפיסת עולמו של פרופסור קרקובר הולמים את רוח המכללה; מדובר באיש הנגב מזה עשרות שנים שעסק בהוראה ובחינוך בנתיבות ובשדות נגב ומכיר היטב את האזור ואת צרכיו."